Kenya plănuieşte să prelungească Raliul Safari, etapă din calendarul Campionatului Mondial de Raliuri (WRC), de la trei la cinci zile, a anunţat preşedintele ţării, William Ruto, conform Xinhua, potrivit Agerpres.
Ruto a afirmat că guvernul său doreşte să păstreze Raliul Safari ca parte a calendarului WRC dincolo de acordul iniţial de cinci ani care expiră în 2026 şi să extindă durata lui de la trei zile, cât este în prezent, la cinci zile
Asigurările lui Ruto au înlăturat teama că administraţia sa nu doreşte să ofere garanţia cerută de FIA pentru a păstra Raliul Safari ca parte a calendarului mondial, după ce a revenit în WRC în 2021, după o pauză de 19 ani.
Ruto a adăugat că guvernul doreşte să folosească oportunităţile oferite de Raliul Safari pentru a stimula creşterea economică: ''Acest lucru va oferi un impuls major economiei noastre, creşterea veniturilor pentru întreprinderile locale, precum şi locuri de muncă directe şi indirecte, precum şi atragerea de investiţii locale şi străine de turism, catering, facilităţi de cazare şi servicii''.
Ababu Namwamba, secretar de cabinet în cadrul Ministerului pentru Afaceri de Tineret, Sport şi Arte, a declarat că guvernul va colabora cu WRC pentru a îmbunătăţi continuu Raliul Safari într-un eveniment sportiv de clasă mondială.
Belgianul Thierry Neuville (Hyundai), liderul Campionatului Mondial de Raliuri (WRC), era pe primul loc în Raliul Kenyei după proba super-specială de joi, cu o zecime înaintea estonianului Ott Tanak (Hyundai) şi cu 7/10 înaintea finlandezului Kalle Rovanpera (Toyota), campionul mondial en titre şi câştigătorul din 2022.
De vineri până sâmbătă sunt prevăzute 19 probe speciale în Raliul Safari.